b'\n_START_ARTICLE_\nVirtsakivitauti\n_START_PARAGRAPH_\nVirtsakivitauti on tila, jossa virtsateihin eli munuaisaltaaseen, virtsajohtimiin, virtsarakkoon tai joskus virtsaputkeen muodostuu kiinteit\xc3\xa4 kappaleita. Virtsatiekivet eli munuaiskivet ovat niukkaliukoisten aineiden muodostamia kasaumia. Virtsakivi voi synty\xc3\xa4 jos jokin virtsan niukkaliukoisista aineista, kuten virtsahappo, saostuu. Virtsakivitaudin p\xc3\xa4\xc3\xa4asiallinen oire on kohtauksittain esiintyv\xc3\xa4 kipu. Muita oireita ovat oksentelu ja joskus kuumeilu. Munuaiskivet ovat yleisimpi\xc3\xa4 keski-i\xc3\xa4ss\xc3\xa4. Suomessa noin yksi kymmenest\xc3\xa4 ihmisest\xc3\xa4 saa el\xc3\xa4m\xc3\xa4ns\xc3\xa4 aikana munuaiskivi\xc3\xa4.\n_START_SECTION_\nOireet\n_START_PARAGRAPH_\nVirtsakivet voivat aiheuttaa akuutin virtsakivikohtauksen, jonka aiheuttaja on tyypillisesti virtsajohtimeen kiilautunut kivi. Kohtauksen ensioire on \xc3\xa4killinen, voimakas kipu, joka tuntuu sel\xc3\xa4ss\xc3\xa4, kyljess\xc3\xa4 ja alavatsalla. Kipu voi olla vaikea paikallistaa, koska se voi s\xc3\xa4teill\xc3\xa4 navan vierest\xc3\xa4 melkein nivusiin, sielt\xc3\xa4 lonkan seudulle, ristisel\xc3\xa4n kautta alimman kylkiluun korkeudelle. Oireena on suurimmalla osalla potilaista my\xc3\xb6s verivirtsaisuus, jota ei v\xc3\xa4ltt\xc3\xa4m\xc3\xa4tt\xc3\xa4 havaitse paljain silmin.\n_START_SECTION_\nHoito\n_START_PARAGRAPH_\nJos munuaiskivet ovat pieni\xc3\xa4, ne tulevat itsest\xc3\xa4\xc3\xa4n ulos useimmiten muutaman p\xc3\xa4iv\xc3\xa4n kuluessa. Nyky\xc3\xa4\xc3\xa4n munuaiskivi\xc3\xa4 ei poisteta kirurgisesti, vaan ne murskataan ESWL-laitteella (extracorporeal shock wave lithotripsy) eli kehon ulkopuolisella painesys\xc3\xa4ysaaltohoidolla. T\xc3\xa4ss\xc3\xa4 menetelm\xc3\xa4ss\xc3\xa4 laitteen tuottamat iskuaallot murskaavat munuaiskiven pienemmiksi paloiksi jotka p\xc3\xa4\xc3\xa4sev\xc3\xa4t tulemaan itsest\xc3\xa4\xc3\xa4n ulos. Kiireellisiss\xc3\xa4 tapauksissa kivi poistetaan t\xc3\xa4hystyksell\xc3\xa4. Suurikokoisempia munuaiskivi\xc3\xa4 voidaan joutua poistamaan kirurgisella toimenpiteell\xc3\xa4. Kivi saattaa aiheuttaa munuaisen allassysteemien laajentumaa. Laajentuma n\xc3\xa4kyy ultra\xc3\xa4\xc3\xa4nikuvassa ja kivi r\xc3\xb6ntgenin varjoainekuvauksissa.'